Lokubalulekile kutsi wonkhe longenele kumele abe intfombi ntfo. Ingani phela kuyatiwa kutsi nawungageca umhlanga kantsi sewuke wawetwa kuyonakala. Ngeliviki lekucala tingabisa tigeca umhlanga etindzaweni letikhonjiwe. Tingabisa letindzadlana tihamba libanga lelidze kuyogeca lomhlanga, kutsi leti letisenetimphumamlotsa tona tigece dvutane. Licophelo lalomcimbi liba lapho tingabisa setimikisa umhlanga esigodlweni seNdlovukati setihlobe tiphelele. Lapha-ke leti lesetetsenjisiwe tibonakala ngemibala letsite. Bantfwabenkhosi bona babonakala ngekufaka emagwalagwala etinhloko, bahola letingabisa kugidvwa kuyoniketwa iNdlovukati lomhlanga. Letingabisa tihlukana ngemacembu alapha tisuka khona, kantsi nekugiya kwato akufani. Nguleli naleli libutfo linetingoma talo kanye nendlela labagidza ngayo. Phela onkhe asuka afuna kugidza adlule lamanye. Tigidza tindlule tiyewungena ngemuva esibayeni lapho uyolahlwa khona lomcimbi. Kutsiwa nangabe kukhona lokushaya emanti lesekwentiwa nguleyo ngabisa, umhlanga wayo uyabuna. Loku kulihlazo lelimbi kabi lelikhombisa kungcola nekungatiphatsi kwaleyontfombatane. Emantfombatane lamaningi aphatsa emathoshi kukhombisa kutsi bebawugeca ebusuku lomhlanga. Ngelilanga lekugcina, tingabisa tigidzela iNdlovukati bese umcimbi uphela ngekutsi kudliwe kubuswe. Tibukeli tivumelekile kuyewubuka umhlanga kepha atilokotsi nangeliphutsa titsintse letingabisa. Kudzala bekuvamise kutsi iNkhosi ikhetse inkhosikati ngemcimbi wemhlanga kepha kulamalanga akukavami loku.